**„Stuart Energy“ – ambicingi užsienio planai**

**Ekonomiškai efektyvius elektromobilių įkrovimo ir elektros vartojimo sprendimus kurianti įmonė „Stuart Energy“ pradėjo operuoti dar 23 elektromobilių įkrovimo stoteles Kaune ir 2 Pagėgiuose. Viešojo konkurso būdu atrinktas operatorius „Stuart Energy“ rūpinasi šių įkrovos vietų administravimu bei apskaita. Šiuo metu bendrovė pradeda plėtrą į kitas Baltijos šalis ir Ispanijos rinką.**

Sutartis su „Stuart Energy“ pasirašyta metams su galimybe ją du kartus pratęsti.

Nuo balandžio 22 d., pirmadienio, Kaune ir Pagėgiuose pradėjo veikti apmokėjimo sistema už įkrovimui suvartotą elektros energiją, taikant su „Nord Pool“ biržos kainomis susietą tarifą. Atsiskaitymui pasitelkiama mobilioji programėlė „Stuart Energy“.

„Kuriame pažangius sprendimus elektromobilių įkrovimui – fokusuojamės ir investuojame į programinės įrangos kūrimą ir nuolatinį tobulinimą. Iki šiol jau esame investavę daugiau nei 1,5 mln. eurų. Taikydami su „Nord Pool“ biržos kainomis susietą tarifą, galime optimizuoti įkrovimo kaštus“, – pasakoja „Stuart Energy“ vadovė Austė Pranckutė, kurios valdomos bendrovės įkrovimo stotelių valdymo platforma gali veikti su skirtingų gamintojų įkrovimo stotelėmis.

„Stuart Energy“ sistemoje šiuo metu galima valdyti ir apmokestinti daugiau kaip 70 skirtingų modelių tiek greito, tiek lėto įkrovimo stotelių.

Per metus „Stuart Energy“ operuojamas stotelių skaičius paaugo daugiau nei du kartus – nuo 70 iki daugiau kaip 200. Valdomos tiek privačios, tiek viešosios įkrovimo stotelės. Anot A. Pranckutės, šiuo metu įmonė turi kontraktą daugiau nei 5000 vienetų stotelių palaikymui Lietuvoje ir užsienyje.

Taip pat įmonė pradeda plėtrą Baltijos Šalyse ir Ispanijos rinkoje.

Pernai metais bendrovės apyvarta siekė 500 000 eur, šiemet planuojama 750 000 eur.

Išmaniąją elektromobilių įkrovimo platformą kurianti įmonė „Stuart Energy“ veiklą pradėjo 2020 m. Steigėjai akcentuoja, jog daug resursų investavo į vartotojo patirties analizę bei skirtingų gamintojų suderinamumą, siekdami, kad įkrovimo procesas vyktų sklandžiai ir intuityviai.